
A V I Z 

asupra proiectului de Lege privind aprobarea Ordonanţei de urgenţă a Guvernului nr.26/2017 pentru modificarea art.3 alin.(2) din Ordonanţa de urgenţă a Guvernului nr.9/2017 privind unele măsuri bugetare în anul 2017, prorogarea unor termene, precum şi modificarea şi completarea unor acte normative
În conformitate cu dispozițiile art.95 şi ale art.115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, în procedură de urgenţă, cu proiectul de lege privind aprobarea Ordonanţei de urgenţă a Guvernului nr.26/2017 pentru modificarea art.3 alin.(2) din Ordonanţa de urgenţă a Guvernului nr.9/2017 privind unele măsuri bugetare în anul 2017, prorogarea unor termene, precum şi modificarea şi completarea unor acte normative, trimis cu adresa nr. PLx. 213 din 29 mai 2017, înregistrat la Comisia juridică, de disciplină şi imunităţi sub nr.4c-11/599/2017.

Camera Deputaţilor este Cameră decizională. 
Senatul a adoptat proiectul de lege în ședința din data de 23 mai 2017.
Proiectul de Lege are ca obiect de reglementare modificarea art.3 alin.(2) din Ordonanţa de urgenţă a Guvernului nr.9/2017, în sensul eliminării excepţiei de a elabora, până la data de 1 martie 2017, Regulamentul care stabileşte locurile de muncă, categoriile de personal, mărimea sporului pentru condiţii de muncă, precum şi condiţiile de acordare a acestuia, pentru personalul din Familia ocupaţională „Sănătate şi Asistenţă Socială”; obligaţia elaborării acestui Regulament revine ministerului coordonator al domeniului de activitate bugetară, respectiv Ministerul Sănătăţii şi se aprobă prin hotărâre a Guvernului.
Potrivit dispoziţiilor art. 73 din Constituţia României, republicată, prin obiectul său de reglementare, proiectul de act normativ se încadrează în categoria legilor ordinare.

În şedinţa din data de 8 iunie 2017, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat actul normativ supus avizării, expunerea de motive şi au avut în vedere avizul favorabil al Consiliului Legislativ, transmis prin adresa cu nr.171 din data de 29.03.2017.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz favorabil proiectului de lege.

              PREŞEDINTE,                          
                                                                                  SECRETAR,

             Eugen NICOLICEA                                                                                            Costel Neculai DUNAVA
Consilier parlamentar,

Alina GRIGORESCU

